Kritisable forhold har fået Stena Line til at opsige samarbejdet med Gavefeen, der har solgt gavekort til rederiets minicruises.

Det er flere kritisable forhold, der får rederiet Stena Line til at opsige samarbejdet med Gavefeen. I forbindelse med DR1-programmet kontant blev en række forhold hos Gavefeen præsenteret blandt andet kritisable arbejdsmetoder, oplyser Stena Line i en pressemeddelelse. - Der er flere årsager til, at vi nu har opsagt samarbejdet med Gavefeen, og det er klart, at oplysningerne fra Kontant er af en sådan karakter, at de har bidraget kraftigt til beslutningen. Vi kommer nu til at evaluere, hvordan vi skal arbejde med gavekort fremover, siger Gitte Krog, salgs- og marketingchef for Stena Line i Danmark i en pressemeddelelse. Rederiet beklager samtidig, at en række indehavere af gavekort ikke har kunnet booke rejser og garanterer, at alle gyldige gavekort fra Gavefeen vil kunne benyttes til en rejse med Stena Line på trods af opsigelsen af samarbedet. Kunder, der er berørte af opsigelsen af samarbejdet, kan kontakte Stena Line på telefon 96 200 200 og mail danmark@stenaline.com .